ළදරු කිරිපිටි වැඩි මිලට අලෙවි කරමින් පාරිභෝගිකයා සූරාකන ‘කිරිපිටි මාෆියාවේ’ නියැළි වෙළෙඳුන් කොටු කර ගැනීම සඳහා පාරිභෝගික අධිකාරිය රටපුරා වැටලීම් ආරම්භ කර තිබේ.එම වැටලීම්වලින් පසුගිය පැය 24 ඇතුළත පමණක් කිරිපිටි වැඩිමිලට විකුණූ වෙළෙඳුන් 66ක් අත්අඩංගුවට ගත් බව සමුපකාර හා අභ්‍යන්තර වෙළෙඳ කටයුතු පිළිබඳ අමාත්‍ය ජොන්ස්ටන් ප්‍රනාන්දු මහතා පැවැසීය.ආනයනික ළදරු කිරි පිටි වර්ග, ආනයනකරුවන්ට සහ වෙළෙඳ ආයතනවලට අවශ්‍ය පරිදි අධික මිල ගණන් වලට අලෙවි කරමින් පාරිභෝගිකයා දැඩි සූරාකෑමකට ලක් කරන බවට ජනාධිපති මහින්ද රාජපක්ෂ මහතා විසින් තොරතුරු අනාවරණය කරගෙන තිබුණි.ඒ අනුව ළදරු කිරි පිටි සඳහා පාලන මිලක් ගෙන එනු ලැබුවේ මීට මාස තුනකට පමණ පෙරය.එසේ වුවත් ව්‍යාපාරිකයන් ඒවා පාලන මිලට අලෙවි කිරීමෙන් වැලකී තවදුරටත් ඔවුන්ට අවශ්‍ය පරිදි වැඩි මිලට විකුණා තිබිණි.